2003/138/EY: Komission päätös, tehty 27 päivänä helmikuuta 2003, ajoneuvojen osien ja materiaalien koodausstandardien vahvistamisesta romuajoneuvoista annetun Euroopan parlamentin ja neuvoston direktiivin 2000/53/EY nojalla (ETA:n kannalta merkityksellinen teksti) (tiedoksiannettu numerolla K(2003) 620)



Virallinen lehti nro L 053 , 28/02/2003 s. 0058 - 0059



Komission päätös, tehty 27 päivänä helmikuuta 2003, ajoneuvojen osien ja materiaalien koodausstandardien vahvistamisesta romuajoneuvoista annetun Euroopan parlamentin ja neuvoston direktiivin 2000/53/EY nojalla (tiedoksiannettu numerolla K(2003) 620) (ETA:n kannalta merkityksellinen teksti) (2003/138/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon romuajoneuvoista 18 päivänä syyskuuta 2000 annetun Euroopan parlamentin ja neuvoston direktiivin 2000/53/EY(1) ja erityisesti sen 8 artiklan 2 kohdan, sekä katsoo seuraavaa: (1) Direktiivissä 2000/53/EY säädetään, että komissio laatii osien ja materiaalien koodausstandardit, joita ajoneuvojen valmistajien sekä materiaalien ja laitteiden tuottajien olisi käytettävä erityisesti, jotta voidaan helpommin tunnistaa sellaiset osat ja materiaalit, jotka soveltuvat uudelleen käytettäväksi tai hyödynnettäväksi. (2) Olisi asianmukaista vahvistaa uusia koodausstandardeja romuajoneuvojen kierrätyksestä ja hyödyntämisestä saadun käytännön kokemuksen perusteella. (3) Tässä päätöksessä säädetyt toimenpiteet ovat direktiivin 2000/53/EY 11 artiklalla perustetun komitean lausunnon mukaiset, ON TEHNYT TÄMÄN PÄÄTÖKSEN: 1 artikla Jäsenvaltioiden on toteutettava kaikki tarpeelliset toimenpiteet sen varmistamiseksi, että kaikki valmistajat ja materiaalien ja laitteiden tuottajat käyttävät tämän päätöksen liitteessä mainittuja osien ja materiaalien koodausta koskevaa ISO-standardinimikkeistöä ajoneuvojen osien ja materiaalien merkitsemisessä ja luokittelemisessa, sanotun kuitenkaan rajoittamatta direktiivin 2000/53/EY 3 artiklan 3 kohdan noudattamista. 2 artikla Tätä päätöstä tarkistetaan kahden vuoden kuluttua sen voimaantulosta romuajoneuvojen kierrätyksestä ja hyödyntämisestä saadun käytännön kokemuksen perusteella, jotta voidaan tarvittaessa vahvistaa osien ja materiaalien koodausstandardeja muille materiaaleille. 3 artikla Tätä päätöstä sovelletaan 1 päivästä heinäkuuta 2003. 4 artikla Tämä päätös on osoitettu kaikille jäsenvaltioille. Tehty Brysselissä 27 päivänä helmikuuta 2003. Komission puolesta Margot Wallström Komission jäsen (1) EYVL L 269, 21.10.2000, s. 34. LIITE Seuraavia nimikkeistöjä käytetään, kun merkitään ja luokitellaan ajoneuvojen osia ja materiaaleja, joiden paino on yli 100 grammaa: - ISO 1043-1 Muovit - Lyhenteet. Osa 1: Peruspolymeerit ja niiden ominaisuudet - ISO 1043-2 Muovit - Lyhenteet. Osa 2: Täyte- ja lujiteaineet - ISO 11469 Muovit - Muovituotteiden tunnistaminen ja merkintä. Seuraavia nimikkeistöjä käytetään, kun merkitään ja luokitellaan elastomeeristä valmistettuja ajoneuvojen osia ja materiaaleja, joiden paino on yli 200 grammaa: - ISO 1629 Kumit ja lateksit - Nimikkeistö. Tätä nimikkeistöä ei sovelleta renkaiden merkitsemiseen. ISO-standardeissa käytetyt merkinnät "< " ja " >" voidaan korvata hakasulkumerkeillä.